Публикувано от **dr. r.gavrilov** на **24.02.2020 г..**

**ОБЯВЛЕНИЕ**

**На заинтересованите лица се предоставя 30-дневен срок, считан от 24.02.2020 г. до 25.03.2020 г. включително, за предложения и становища по настоящия проект на Правилник за реда за изграждане, поставяне, преместване и премахване на паметници, монументи, паметни плочи и др. на територията на Община Ябланица. Предложения могат да бъдат  депозирани в деловодството на Общински съвет Ябланица, пл.,,Възраждане“№3, ет.I, ЦИУГ, както и на следния електронен адрес: os\_yablanitsa**[**@abv.bg**](mailto:drakaliev@abv.bg)**.**

**Д-р** **Румен Гаврилов**

*Председател на Общински съвет Ябланица*

**проект**

**ПРАВИЛНИК**

**ЗА РЕДА ЗА ИЗГРАЖДАНЕ, ПОСТАВЯНЕ, ПРЕМЕСТВАНЕ И ПРЕМАХВАНЕ НА ПАМЕТНИЦИ, МОНУМЕНТИ, ПАМЕТНИ ПЛОЧИ И ДРУГИ НА ТЕРИТОРИЯТА НА ОБЩИНА ЯБЛАНИЦА**

**Чл.1.**Настоящият правилник урежда реда за подаване на предложения и вземане на решения от Общинския съвет за изграждане, поставяне, преместване и премахване на паметници, монументи, паметни плочи и други на територията на Община Ябланица, както и правата и задълженията на общинските органи, юридическите и физическите лица, във връзка с това.

**Чл.2.**Паметник е недвижимо материално свидетелство в памет и прослава на хора, събития и постижения с принос към общочовешките ценности, към световното и националното развитие и към развитието на Община Ябланица, в частност, който изразява признателността на населението от общината към тяхното дело и значимост, и представлява мемориален обект по смисъла на § 5, т. 69 от допълнителните разпоредби на Закона за устройство на територията.

**Чл.3.**За изграждане, поставяне, преместване и премахване на паметник е необходимо:

1. Писмено предложение до Общински съвет Ябланица;

2. Решение на Общински съвет Ябланица.

**Чл.4.** Писменото предложение до Общинския съвет представлява мотивирано искане от:

1. Кмета на общината;

2. Общински съветници;

3. Кметове на населени места;

4. Ръководствата на обществени, стопански, научни, културни, неправителствени и други организации и инициативни граждански комитети, представящи подписка на не по-малко от 100 души.

**Чл.5.** Предложението трябва да съдържа:

1.Подробни мотиви за изграждане, поставяне, преместване или премахване на паметника;

2.Задание за проектиране;

3.Подробен устройствен план (ПУП) или скица предложение за изменение на ПУП;

4.Схема за поставяне, одобрена от ЕСУТ;

5. Заверено съгласие за поставяне от собственика на имота, в случай че той не е общински;

6. Идеен проект или макет на паметника;

7. Приблизителна количествено стойностна сметка;

8. Източник на финансиране.

**Чл.6.**Предложението по чл. 5, трябва да бъде придружено от Протокол - становище на Експертен съвет по устройство на територията, в който се включват: художници, архитекти, дейци на културата, историци, общественици и др.

**Чл.7.**Ако имотът, върху който ще се постави паметника, мемориалния знак или художествената пластика е частна или държавна собственост, задължително се учредява безвъзмездно право на строеж от собственика на имота.

**Чл.8.**(1) Министърът на културата съгласува инвестиционните проекти за изграждане на паметници в урбанизирани и извънселищни територии, свързани с исторически събития и/или личности, съгласно чл. 62, ал. 8 от Закона за устройство на територията.

(2) Изграждането на военни паметници или ремонтни, консервационни, реставрационни и други дейности върху такива, се извършва след информиране на министъра на отбраната, който съгласува проектите за това, съгласно чл. 13, ал. 2 и ал. 3 от Закона за военните паметници.

**Чл.** **9.** (1) В случаите, в които Община Ябланица участва със собствени средства в проектирането и/или изграждането на паметника, мемориалния знак или художествената пластика, авторът им се определя след конкурс, обявен от кмета на общината, по решение на Общински съвет. В журито се включват художници, архитекти, дейци на културата, общественици и др., а резултатите от конкурса се обнародват на официалния сайт на общината.

(2)В случаите, когато Община Ябланица не участва със собствени средства в проектирането и/или изграждането на паметника, мемориалния знак или художествената пластика, не се провежда конкурс, като Експертен съвет по устройство на територията по чл. 6, ал. 1 представя становище за избраното местоположение на съоръжението, художествената му стойност и синтеза с градската среда.

**Чл.10.**(1)Проектите за паметници се публикуват на интернет страницата на общината, а техен макет се излага на обществено достъпно място в продължение на един месец от датата на предложението, с оглед провеждане на обществено обсъждане, проведено съгласно чл. 127, ал. 1 от Закона за устройство на територията.

(2)Протоколът от общественото обсъждане се прилага към останалите документи по чл. 5 от настоящата наредба.

**Чл.11.**Предложението за изграждане, поставяне, преместване или премахване на паметник се обсъжда на съвместно заседание на Постоянните комисии по „Образование, култура, здравеопазване, социални грижи, младежта, спорт и туризъм” и „Териториално развитие, селско и горско стопанство, транспорт и опазване на околната среда”при Общински съвет Ябланица, които изготвят общ проект за решение и председателите им го внасят за разглеждане от Общински съвет.

**Чл.12.**(1) Решението на общинския съвет за изграждане, поставяне, преместване и премахване на паметници, монументално-декоративни структури и елементи в публични пространства, в урбанизирани и извънселищни територии на територията на Община Ябланица, се взема с мнозинство повече от половината от общия брой на общинските съветници. Ако предложението не получи необходимия брой гласове, ново предложение за същия обект може да се направи не по-рано от 1 година.

(2) С решението по ал.1 Общинският съвет се произнася и по въпроса за източника на финансиране и необходимите средства за изграждане на паметника.

**Чл.13.**(1) Кметът на общината изготвя и поддържа регистър на паметниците на територията на общината. Регистърът се утвърждава от общинския съвет.

(2) Кметът на общината или упълномощено от него лице упражнява контрол по изграждането и пряко отговаря за ремонта, стопанисването и опазването на паметниците, мемориалните знаци или художествените пластики, на територията на общината.

**Чл.14.** Изграждането на паметник, мемориален знак или художествена пластика се извършва на база:

1.Действащ ПУП, за който са проведени процедури, предвидени в глава седма, раздел III и IV от Закона за устройство на територията, за създаване, обявяване и одобряване на устройствени планове.

2.Одобрен инвестиционен проект, за който са проведени процедури предвидени в глава осма, раздел II от Закона за устройство на територията, за съгласуване и одобряване на инвестиционни проекти.

3.Разрешение за строеж, за което са проведени процедури съгласно глава осма, раздел III от Закона за устройство на територията.

**Чл.15.** (1)Изискванията по чл. 5, т. 2 и 3, чл. 7, чл.10 и чл. 14 не се прилагат при поставяне на паметни плочи.

(2)Изискванията по чл. 5, т. 2, 3, 4, 5 и 6 не се прилагат при премахване на паметници, монументи и паметни плочи.

**Чл.16.** Всички паметници, мемориални знаци или художествени пластики са публична общинска собственост при спазване на закона за авторското право и сродните му права.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.**Настоящият правилник е приет на основание чл. 21, ал. 2 от Закона за местното самоуправление и местната администрация.

**§ 2.**За неуредени в настоящия правилник въпроси общинският съвет приема отделни решения.

**§ 3.**Правилникът е приет с Решение №…….. на заседание на Общински съвет Ябланица, проведено на …………2020 г.

**§4.**Правилникът влиза в сила след изтичане на срока за контрол за законосъобразност от страна на Областния управител.

**МОТИВИ**

**към проект на Правилник за реда за изграждане, поставяне, преместване и премахване на паметници, монументи, паметни плочи и други на територията на Община Ябланица**

**Причини, които налагат приемането на предложения проект.**

Основната причина за изработване на настоящия проект на Правилник е, че до момента в Община Ябланица не е предвиден реда за изграждане и поставяне на паметници, мемориални знаци или художествени пластики, както и за тяхното преместване или премахване. Такъв ред съществува в нормативната уредба на много български общини, включително и на СОС.

До момента гражданите в общината не разграничаваха изграждането на паметници и монументи от обикновеното поставяне на паметна плоча, като много важно е да се отбележи, че за последното се изисква изпълняване на всички необходими за строеж на паметник процедури.

По важните моменти в предложения проект са:

В реквизитите, които се изискват за изграждане на паметник, трябва да се включи схема за поставяне, одобрена от ОЕСУТ и заверено съгласие за поставяне от собственика на имота, в случай че той не е общински.

Записано е, че министърът на културата съгласува проектите за паметници, които са свързани с исторически събития или личности, а министърът на отбраната съгласува проектите за военните паметници.

**Цели, които се поставят с предложения Проект и очаквани резултати.**

Целта, която се поставя с предлагания проект, е по-точно уреждане на реда и условията за изграждане, поставяне, преместване и премахване на паметници, монументи, паметни плочи и други на територията на общината.

От прилагането правилника се очаква да се улесни изпълнението на процедурите по взимане на решения и реализацията им, да се облекчат изискванията за поставяне на паметни плочи и да се регламентира решаването на казуси, за които не е бил предвиден ред.

**Финансови и други средства, необходими за прилагане на новата уредба.**

За прилагане на новата уредба не са необходими финансови средства.

**Анализ за съответствие с правото на Европейския съюз.**

Настоящият проект за Правилник за реда за изграждане, поставяне, преместване и премахване на паметници, монументи, паметни плочи и други на територията на общината е в пълно съответствие с европейското законодателство, спазвайки в пълнота разпоредбите и целите на националното и местно законодателство.

**ВНОСИТЕЛ:/п/**

**Д-р Румен Гаврилов**

*Председател на Общински съвет Ябланица*